[{"text_idx": "#000001", "text": "Cyfleuster ymchwil uwchgyfrifiadura i Gymru"}, {"text_idx": "#000004", "text": "Mae Uwchgyfrifiadura Cymru wedi cymryd rhan mewn gwaith hanfodol a wnaed ym Mhrifysgol Caerdydd i gefnogi ymateb y Deyrnas Unedig i\u2019r pandemig. Mae hyn wedi cynnwys cefnogi consortiwm COVID-19 Genomics (COG-UK), a dderbyniodd dros \u00a330M o arian y llywodraeth i sefydlu dilyniannu genomau SARS-CoV-2 yn y DU (gyda thros \u00a31M o grant i Brifysgol Caerdydd)."}, {"text_idx": "#000005", "text": "Mae\u2019r Brifysgol yn gartref i un o\u2019r ddau safle cyfrifiadurol sy\u2019n darparu platfformau ar gyfer agregu data a dadansoddi data SARS-CoV-2 mewn amser real. Mae ti\u0302m Uwchgyfrifiadura Cymru wedi cynorthwyo a\u0302 sefydlu\u2019r systemau hyn, gan gyfrannu arbenigedd mewn amryw faes \u2013 o gwblhau gwaith i ddarparu sicrwydd ynghylch diogelwch y system, i helpu i sicrhau bod capasiti newydd yn weithredol i alluogi prosesu a storio dros 500,000 o genomau SARS-CoV-2 yn y 15 mis diwethaf. Mae\u2019r cymorth hwn bellach yn pontio i ddarparu gallu dadansoddi yn uniongyrchol i asiantaethau Iechyd y Cyhoedd y DU, ynghyd a\u0302 pharhau i gefnogi cenhadaeth ymchwil COG-UK. Mae cyfraniad y Brifysgol hefyd yn cynnwys gwaith biowybodeg a dilyniannu a wneir gan aelodau Ysgol y Biowyddorau."}, {"text_idx": "#000006", "text": "Mae gan y gwaith hwn effaith ar lefelau amryfal. Ar lefel leol, mae gwaith a wneir mewn partneriaeth ag Iechyd Cyhoeddus Cymru wedi cyfrannu at nifer o ymchwiliadau i achosion yng Nghymru; ar lefel ranbarthol, mae\u2019r data a gynhyrchir yn sylfaen i ymdrechion gwyliadwriaeth genomig COVID-19 yng Nghymru. Ar lefel genedlaethol, mae\u2019r ti\u0302m yng Nghaerdydd ac Iechyd Cyhoeddus Cymru wedi cynhyrchu dadansoddiadau i Grw\u0302p Cynghori Technegol Llywodraeth Cymru ac wedi cyfrannu\u2019n uniongyrchol at amryfal adroddiadau COG-UK a gyflwynwyd i SAGE Llywodraeth y DU."}, {"text_idx": "#000007", "text": "\u201cRwyf wedi bod yn gweithio ar ddefnyddio setiau data metadata cleifion i ymchwilio i ledaeniad daearyddol llinachau SARS-CoV-2 yng Nghymru, ac effaith mewnforio llinachau i Gymru, \u201c medd Dr. Anna Price (Peiriannydd Meddalwedd Ymchwil, Uwchgyfrifiadura Cymru a CLIMB-BIG-DATA). \u201cMae\u2019r gwaith hwn yn cyfrannu at ymdrechion goruchwyliaeth genomig COVID-19 yng Nghymru ac ni fyddai\u2019n bosibl heb y seilwaith yng Nghaerdydd a\u2019r setiau data y mae COV-UK yn eu darparu, ynghyd a\u0302\u2019r sgiliau sydd gen i fel Peiriannydd Meddalwedd Ymchwil i allu cynhyrchu dadansoddiadau o\u2019r setiau data hyn.\u201d"}]